
Nr.27/122/3 aprilie 2003
RAPORT

asupra propunerii legislative pentru completarea şi modificarea art.17 din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.17 din Codul Muncii, trimisă cu adresa nr.55 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea dispoziţiilor alin.(4) al art.17 din Codul Muncii în sensul introducerii obligaţiei angajatorului de a încheia cu salariatul un nou contract de muncă, în cazul modificării unuia dintre elementele acestui contract, în locul obligaţiei de a înceia un act adiţional, prevăzută în textul actual.
Comisia propune Plenului respingerea propunerii legislative din următoarele considerente:

1. Propunerea legislativă contravine principiului stabilităţii în raporturile de muncă.
2. Instituirea obligaţiei angajatorului de a încheia un nou contract individual de muncă pentru orice modificare a unuia dintre elementele prevăzute la art.17 alin.(2) din Legea nr.53/2003 privind Codul Muncii va conduce la apariţia unor dificultăţi în executarea contractului individual de muncă. Iniţiatorii ar fi trebuit cel puţin să prevadă că textul noului contract ar trebui să conţină şi menţiunea “cu păstrarea clauzelor generale din contractul individual de muncă încheiat anterior”, altfel se ajunge la o nouă rundă de negocieri între părţile contractului.

La lucrările comisiei au fost prezenţi 17 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 2 aprilie 2003, Comisia propune respingerea acesteia cu 9 voturi pentru şi 4 voturi împotrivă.

